Ибраимова Ж.Т., Мужигова Г.М.

Ф.ғ.к. ЖОО-ға дейінгі білім беру

факультетінің аға оқытушылары.

**Қазақ диаспорасы өкілдеріне «Оқу сауаттылығы» пәнін оқыту ерекшеліктері**

Ғылым мен техника қарыштап дамыған заманда өркениетті елдің тұтқасы болар жан-жақты тұлға тәрбиелеу - бүгінгі күннің басты талабы. Заман талабына сай білім беру жүйесінде де біршама өзгерістер енгізілуде. Қазіргі қиыншылық кезең - пандемея кезінде де білім беру мен ғылым саласына айырықша мән берілу керек екені, білім алушыларымыз қандай жағдайда болмасын сапалы білімге қол жеткізулері тиіс екенін Президентіміз өз жолдауында айырықша атап өтті: «Бұл мәселеде бізге тың көзқарас пен жаңа тәсілдер керек, сондай-ақ, халықаралық тәжірибеге арқа сүйеуіміз қажет». (1)

Білім беру жүйесіндегі өзгерістерге сәйкес қазіргі таңда «Оқу сауаттылығы» пәні оқытылуда. Осындай мақсаттардан туындаған білім бағдарламасы, яғни оқушылардың сауаттылық білімін анықтайтын халықаралық бағдарлама Қазақстанда 2009 жылы, кейін 2012 жылы қабылданды. Қазақстан Республикасы Үкіметінің 2012жылдың 25 маусымдағы № 832 қаулысымен бекітілген оқушылардың функционалдық сауаттылығын дамыту жөніндегі 2012-2016 жылдарға арналған ұлттық іс-қимыл жоспары Елбасы Н.Ә.Назарбаевтың 2012 жылғы 27 қаңтардағы «Әлеуметтік –экономикалық жаңғырту – Қазақстан дамуының басты бағыты» атты Қазақстан халқына Жолдауы мен Қазақстан Республикасында білім беруді дамытудың 2011-2020 жылдарға арналған мемлекеттік бағдарламасы негізінде қабылданды.(2)

«Функционалды сауаттылық» ұғымы алғаш рет өткен ғасырдың 60-жылдары Юнеско құжаттарында пайда болды және кейіннен зерттеушілердің қолдануына енді. Функционалдық сауаттылық, кеңінен алғанда білім берудің көп жоспарлы адамзат қызметімен байланысын біріктіретін тұлғаның әлеуметтік бағдарлану тәсілі ретінде түсіндіріледі.

Функционалдық сауаттылық тұжырымдамасына негізделген анағұрлым танымал халықаралық бағалау зерттемелерінің бірі экономикалық ынтымақтастық және даму ұйымының (ЭЫДҰ) қолдауымен өткізілетін 15 жастағы оқушылардың оқу жетістіктерін бағалаудың халықаралық бағдарламасы (PISA)болып табылады. PISA 15 жастағы жасөспірімдердің мектепте алған білімдерін іскерлігі мен дағдыларын адами іс-әрекеттердің әртүрлі салаларында, сондай-ақ тұлғааралық қарым-қатынас пен әлеуметтік қатынастарда өмірлік міндеттерді шешу үшін пайдалана алу қабілеттерін бағалайды. (3)

Ғасырдың басында «Тіл – адамның адамдық белгісінің зоры, жұмсайтын қаруының бірі. ...Біздің заманымыз – жазу заманы, жазу мен сөйлесу ауызбен сөйлесуден артық дәрежеге жеткен заман» - деп жазады А.Байтұрсынов өзінің тіл туралы зерттеу мақаласында (4). Ғалымның бұл айтылған пікірі әлі де өз құндылығы мен маңызын жойған жоқ. Ана тілімізге деген құрмет дұрыс сөйлей білуден басталады. Оқу сауаттылығы пәнінің негізгі мақсаты – тыңдаушыларды қазақ тілінде жылдам әрі тез оқи білуге, сауатты жазуға баулу. Олай болса, оқу сауаттылығы пәнінің негізгі міндеттерінің бірі – тыңдаушылардың дұрыс ойлау, дұрыс сөйлеу, өзара түсінісу, ауызша және жазбаша ойларын жеткізе білу дағдылары мен қабілеттерін жетілдіру болып табылады. Сонымен қатар қазақ тілінің ғылыми негіздерін игерту, тілдің қоғам өміріндегі маңызын аша отырып, оны меңгерудің өндірісте, қоғам өмірінде аса қажетті екенін түсіндіру Себебі адамның ойы тек тіл арқылы ғана нақтыланады, тіл арқылы ұғынылатыны ақиқат. Оқу сауаттылығы пәні арқылы төмендегідей міндеттерді шешуді көзделеді:

- тыңдаушыларға сөйлесім әрекетінің түрлерін: айтылым, жазылым, тыңдалым, оқылым, тілдесім әрекеттерін меңгерту;

- тыңдаушылардың білімдерін өмірдегі барлық жағдайда, әлеуметтік ортада дұрыс қолдана алуға үйрету;

-Ана тілімізде ауызша, жазбаша қарым-қатынас жасау;

- кешенді тестілеуде жоғары нәтижеге қол жеткізу

- Қазақ халқының салт-дәстүрі,мәдениеті, тарихын түсінуге және құрметтеуге баулу.

ЖОО-дейінгі дайындық кафедрасында оқитын білім алушылар әртүрлі мемлекеттен келетін шет елдік тыңдаушылар. Осыған сәйкес оларды оқытуда да өзіндік ерекшеліктер кездеседі. Негізгі қиындық олар келген мемлекетіне сәйкес білім алуларында. Тағы да ескерте кететін жайт тыңдаушылардың басым бөлігі ҚХР келген және сол тілді мектепті бітірген тыңдаушылар. Осыған байланысты дайындық бөлімінде олар бір жыл ішінде біздің мемлекетіміздің білім беру жүйесі бойынша кешенді тестілеуге дайындалады. Оқу сауаттылығы пәні қазақ тіліндегі фонетика саласынан, дыбыстар, қазақ тілінің төл дыбыстарын танытудан басталады. Қазақтың төл дыбыстары *ә,ө,ұ,ү,ң,ғ,қ,і, һ* дыбыстарының орфоэпиясын дұрыс меңгертуден бастау, қазақ тілінің дыбыстық құрамындағы осы дыбыстардың әрқайсысының айтылу жолы, жасалу орны , жеке дыбысталуы, басқа дыбыстармен тіркесі мәселелерінің мұқият үйретілуі, әрдайым қайталап, пысықтап, жаттықтырылып отырылуы тиіс. Сонда ғана оң нәтиже берері сөзсіз.

Оларға ұсынылатын мәтіндер де тіл, тіл тарихы, мемлекет, ел-жер тарихы, атақты тұлғалар, қоғам қайраткерлері, шешендік сөздер т.б. ақпараттық, танымдық мазмұнда болып келеді. Мысалы:

Мәтінмен жұмыс жасау барысында тыңдаушылар мәтін арқылы, мәтінді түсіну, қолдану, талдау, мәтін мазмұны бойынша сұрақтар қою, сұрақтарға жауап беру, мәтін желісі бойынша ой толғап, ойларын дұрыс жеткізе білу қабілеттерін жетілдіре түседі. Қазақ диаспорасы өкілдеріне арналған аудиторияда мәтінмен жұмыс істеудің кейбір тәсілдеріне тоқталып өтсек.

Мәтінмен жұмыс түрлерін шартты түрде бірнеше кезеңдерге бөліп қарастыруға болады:

А)Мәтінге дейінгі дайындық кезең

Ә)мәтінмен жұмыс

Б) мәтіннен кейінгі жұмыс

***Біздің сыртқы сезім дейтініміз не үшін керек? Бізді бірдемеге сүйреу, не бірдемеден бездіру үшін керегін еске түсіру ме? Ол бізді сақтандыру не көтермелеу үшін керек. Көңіліміз ше? Бізді оятып, іске тарту үшін керек. Ойымыз ше? Ол амалды сақтап тұру үшін керек. Сонымен, осы тіршілікке құрал болған сипаттардың біраз керегі – өз игілігіміз үшін, жер үстінде өмір жасымыз ұзақ болу үшін керек. Адам қанша өзін-өзі дәріптегенімен, алдымен өмірге, тіршілікке тырмысады, оның рухын бар десек, ол «рух» тіршілік ыңғайына түсуге құрал болу үшін деп білу керек (Ж.Аймауытов)***

Енді осы мәтінмен жұмысқа тоқталып өтсек. Ең әуелі, тыңдаушылардан *сезім, сезім мүшелері, көңіл, жақсы көру, жек көру , өмір үшін күрес, сәттілік,сәтсіздік* ұғымдары жайлы сұрап, аталған сөздердің мағынасын анықтап, түсініктеме береміз. Келесі кезекте мәтінді оқып, мазмұнымен танысамыз. Мәтін мазмұны бойынша тыңдаушылар өзара сұрақ қойып, жауап береді. Мәтіннің негізгі мазмұнын қорытындылау мақсатында «Сезімсіз өмір сүруге бола ма?» тақырыбында пікірталас ұйымдастыруға болады. Ол үшін топ тыңдаушылары екіге бөлініп пікірталасады. Пікірталас қорытындыланған соң, мәтіндегі есім сөздер тобына морфологиялық талдау жасау ұсынылады.

Мәтінмен жұмыс барысында оқытудың оқытудың ғылымилық, бірізділік, жеңілден ауырға принциптері басшылыққа алынады. Тыңдаушыларды ойланып, ой қорытындысын жасай білуге, салыстыруға бағытталған мәтіндермен көбірек жұмыс жасаған дұрыс. Мәселен, төмендегідей өлең жолдарынан үзінді беріліп, олардың ортақ ойларын анықтату ұсынылады.

*Білікті біліп айтар сөзін ұтар,*

*Ол емес сөзіңді бедел тұтар.*

*Білімсіз не айтса да, білмей айтар –*

*Өз тілі өзінің кеп басын жұтар (А. Йүгінеки)*

*Келгенде өзді-өзіңе мықты-ақсыңдар,*

*Қайтейін өзге десе көнгішіңді.*

*Сықылды сынық бұтақ төмендесең,*

*Кім жұлмас оңайдағы жемісіңді?! (А.Байтұрсынов)*

*Басқа жұрт балалары оқу қуған,*

*Біліммен өз жұртының бетін жуған.*

*Ішіп-жеп жүрсе егер хайуан малдай,*

*Адамзат жер жүзінде не үшін туған?! (М.Жұмабаев)*

Алынған үш үзіндінің де айтар ойы - кейінгі жас ұрпақты оқуға, өнер-білімге шақыру. Білімді, саналы ел азаматы болып, халқына адал қызмет етуге үндеу. бос сөзден, жаман әдеттен аулақ болуға үндейді.

Көз жеткізіп отырғанымыздай қазақ диаспорасы өкілдерін оқытуда қатысымдық әдістің маңызы зор. Қазақ тіл білімінде қатысымдық әдістің негізін қалаған профессор Ф.Оразбаева берген анықтамаға жүгінсек, «Қатысымдық әдіс дегеніміз – оқушы мен оқытушының тікелей қарым-қатынасы арқылы жүзеге асатын; белгілі бір тілде сөйлеу мәнерін қалыптастыратын, тілдік қатынас пен қағидалардың жүйесінен тұратын; тіл үйретудің тиімді жолдарын тоғыстыра келіп, тілді қарым-қатынас құралы ретінде іс жүзінде асыратын әдістің түрі» (5)

Сонымен, қорыта келгенде әлемдік контекстте оқу сауаттылығы заманауи қоғамдағы өмірге деген дайындықтың маңызды бөлігі ретінде қарастырылады. Аталған пәнді игер арқылы тыңдаушылар жазбаша мәтіндерді түсіне және қабылдай алады. Мәтіннің мазмұны арқылы берілген білім мазмұнын өмірде тілдік қарым-қатынас жасауда жүзеге асыра алады.

Пайдаланылған әдебиеттер:

1 «Жаңа жағдайдағы Қазақстан: іс-қимыл кезеңі» ҚР Президентінің Жолдауы

Дереккөз: https://www.primeminister.kz/kz/address

2. Әлеуметтік-экономикалық жаңғырту – « Қазақстан дамуының басты

бағыты» Елбасы Нұрсұлтан Әбішұлы Назарбаевтың 2012 жылғы

27 қаңтардағы Қазақстан халқына Жолдауы.

3. Оқушылардың функционалдық сауаттылығын дамыту жөніндегі

2012-2016 жылдарға арналған ұлттық іс-қимыл жоспары (Қазақстан

Республикасы Үкіметінің 2012 жылғы 25 маусымдағы № 832 Қаулысы).

4.Байтұрсынов А. Әдебиет танытқыш. Зерттеу мен өлеңдер. Алматы: Атамұра, 2003. – 208 бет

5.Оразбаева Ф. Тілдік қатынас: теориясы мен әдістемесі. –Алматы, 2000 ж.